《夏日从大父参知伯兄明府仲兄孝廉江上宴集》
明代·韩日缵

閒居倦时燠，乐宴俯清川。云物多异状，水石有馀妍。

夕涨吞樵径，遥浦度村烟。宾筵匪他人，骨肉相周旋。

我祖拥雄藩，义问著来宣。勒碑漳水底，镌德峨眉巅。

伯兄蔚名彦，逸气吟芳荃。有美花县宰，兼操萟圃权。

仲兄璠玙姿，抱朴含贞坚。献赋待金门，郢歌时复传。

欣余纂花胤，朴遫亦骈肩。清时赐休沐，归卧云窗眠。

灵根敷美荫，华萼郁相鲜。金樽湛新醪，文义细与研。

进篑终为山，念之心悠然。徘徊烟波夕，青冥迥远天。

幽抱复显豁，何以谢潺湲。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。